நாளடைவில் குரங்குகளின் எண்ணிக்கை அதிகரித்தது. பின், மாலை 6 மணி முதல் இரவு 8 மணிவரை பழக்கடை, காய்கறி கடைகளில் விற்பனையில் இருந்து ஒதுக்கி வைக்கும் பழம், காய்கறிகளையும், பேக்கரியில் வீணாகும் பிஸ்கட்டுகளையும் சாக்குப்பையில் சேகரிக்கிறார். இவற்றுடன், வீட்டில் சமைக்கும் உணவுடன் அதிகாலை 6 மணிக்கு கோவிலுக்கு எடுத்து வருகிறார். அங்கு, இவர் எழுப்பும் ஒலியை கேட்டு மலையில் இருந்து குரங்குகள் கூட்டமாக வருகின்றன. சூழ்ந்து கொள்ளும் குரங்குகளைக் கண்டு சற்றும் பதட்டமில்லாமல், பழங்களையும், தின்பண்டங்களையும் வினியோகம் செய்கிறார். பின், கோவிலுக்குச் சென்று பூஜை செய்கிறார். கடந்த 40 ஆண்டுகளில் ஒரு நாள் கூட தடை இல்லாமல் இதை செய்துள்ளார்.